چارواکي وايي په بلوچستان کې په امنیتي ځواکونو د ورستیو حملو تحقیقات روان دي
څیړنکاران وايي په بلوچستان کې قریباً ۱۴ بلوچ وسله والې ډلې فعال دي چې په دوی کې تر ټولو مهم بلوچستان لېبرېشن فرنټ دی. د دې مشري ډاکټر الله نظر بلوڅ کوي . دا د بلوچستان په مکران ډویژن کې ډیره فعال ده. د ایران په سرحدي پولو باندې هم خپل عملیات ترسره کوي
کوټه — چارواکي وايي چې تیره ورځ د بلوچستان د بولان او کېچ په سیمه کې امنیتي ځواکونو د حملو پلټنې روانې دي او تر اوسه پورې په دې لړ کې څوک نه دي نیول شوي. بلخوا، د بلوچستان د کورنیو چارو وزیر میر ضیا لانګو د وي او ای اردو څانګې سره مرکه کې ویلي ځینې بهرني قوتونه په بلوچستان کې بدامني جوړوي. "دا د بعضو قوتونو په مفاد کې نه ده. ځکه نه یوازې په افغانستان کې د حالاتو د خرابوولو کوښښونه کولی شي او کېږي به، بلکې پاکستان هم هدف جوړولی شي." د وي او ای اردو څانګې سره مرکه کې میرضیا لانګو وویل دوی سره ثبوت موجود دی چې په بلوچستان کې د حملو منصوبه سازي د هغه په قول "په بهارت کې کیږي." خو اردو څانګه وايي د کوښښونه پرته هم د هندوستان عکس العمل مخې ته رانغلو خو هندوستان همیشه دا دریځ خپل کړی دی چې په بلوچستان د دغه ډول پېښو سره هیڅ تعلق نه لري. په بلوچستان کې د تشدد د ورستیو پېښو، په کوم سیمو کې چې دغه پېښې شوي دي او په بلوچستان کې فعاله ګڼل کېدونکو ډلو په اړه د وي او ای ډیوه خبریال حمید سمسور دا رپورټ تیار کړی دی: تیره ورځ د بولان د مچ د پېر غایب په سیمه کې د حملې ذمه واري یونایټېډ بلوچ ارمي منلې ده. دغه ډلې ویلي امنیتي ځواکونو د تېلو او ګېسو کمپنۍ په حفاظت ګمارل شوي وو. د پیر غایب دغه سیمه کوټې نه ۷۵ کلومېټر په واټن په شمال ختیځ کې د بلولان په دره کې پرته ده. د وي او ای ډیوه خبریال حمید سمسور د کوټې څخه په خپل رپورټ کې وايي چې دغه سیمه د سیاحت دپاره هم مشهوره ده او دغلته په غرونو کې قدرتي ابشارونه هم موجود دي. په پیرغایب کې په امنیتي ځواکونو دغه حمله د سږ کال تر ټولو لویه د تشدد پېښه ګنل کیږي. د بولان په دغه سیمه کې د بلوچو د اورپکو د نا امنۍ پېښې د ډیرې مودې راهسې دوام لري. په دغه سیمه کې په اور ګاډو باندې بریدونه، مسافر د ګاډو څخه راښکته کول او د هغو وژنې هم مخې ته راغلي دي. خو اوس چارواکي وايي په دغه سیمه کې د ناامنۍ پېښې ډیرې راکمې شوي دي. د بولان په سیمه کې د معدني وسایلو زیرمې هم موجودیت لري. دغلته یو شمېر شرکتونه د تېلو او د ګېسو د لټې کار بیا پېل کړی دی. خبریال حمید سمسور وايي په پیرغایب کې په امینتي ځواکونوحمله دوهمه مهمه پېښته ده چې دا میاشت په بلوچستان کې رامنځته کیږي. د دې نه وړاندې د کیچ په بلېده سیمه کې په ملېشیا قواو باندې برید وشو چې ۱۲ ورځې لمخه و. په دغه پېښه کې د یومېجر په شمول شپږ امنیتي عسکر وژل شوي وو. تیره ورځ د ناامنۍ دویمه پېښه د ایران سرحدي پولې سره جوخت په ضلع کیچ کې رامنځته شوي وه. ددغې بېښې مسولیت لېبرېشن فرنټ په سر اخیستې و. کېچ د مکران ډویژن برخه ده. مکران ډویژن د بلوچ اورپکو تر ټولو کړکیچنه سیمه ګڼل کیږي. دلته د بد امنۍ پېښې ډېرې زیاتې دي. هم په مکران ډویژن کې د پاکستان او چین د اقتصادي راهدارۍ د لوی لارې مرکز ګوادر هم موجودیت لري. بلوچ وسله وال د دغې پروژې ډیر سخت مخالفت کوي. دوی دریځ لري چې دا به بلوڅ په لږه کیو کې بدل کړي. د بلوچستان اعلا وزیر جام کمال خان او د کورنیو چارو وزیر د دِغو دواړو پېښو غندنه کړی ده. څیړنکاران وايي په بلوچستان کې قریباً ۱۴ بلوچ وسله والې ډلې فعال دي چې په دوی کې تر ټولو مهم بلوچستان لېبرېشن فرنټ دی. د دې مشري ډاکټر الله نظر بلوڅ کوي . دا د بلوچستان په مکران ډویژن کې ډیره فعال ده. د ایران په سرحدي پولو باندې هم خپل عملیات ترسره کوي. خبریال حمید سمسور وايي د بلوچستان لېبرېشن فرنټ وروسته په دویمه تر ټولو مهم بي اېل ای ده. چارواکي تور لګوي چې دا د خېر بخش مري له لوري جوړه کړی شوي ده چې اوس د دې مشري د ده زوی هربیار مري کوي.دا ختیځ په بلوچستان کې، په کوهلو، لورالايي، هرنايي کې د ترهګرۍ پېښې ترسره کوي. دریمه بیا بلوچ ریپبلیکن ارمي ده چې مشري یې د نواب اکبر بګټي نمسی برامداغ بګټي کوي. دا بلوچ وسله واله ډله هم د ډیرو خونړیو پېښو مسولیت یې په سر اخیستی دی. دا زیارته د ګازو په پایپ لاینو، په اور ګاډو او دغه ډول د پنجاب ایالت وګړي هدف کوي. بي ار ای په ډیره بګتي، سیوی، کوټه او نور یو شمېر سیمو کې خپل فعالیتونه ترسره کوي. دا وخت د بلوچستان په یو شمېر سیمو کې تر ۵۰۰۰۰ زیات امنیتي عسکر خپل عملیات هم ترسره کوي. څیړنکاران وايي چې د بلوچو په سیمو کې عملیاتو سوبه څخه یو شمېر وسله وال وژل شوي او ډیر یې بیا له ځان سره وړي هم دي. د بلوچو زیاتره دا وسله وال په بهرنیو ملکو کې میشت دي.